62018CJ0234_RES
Kawża C-234/18
Komisia za protivodeystvie na koruptsiyata i za otnemane na nezakonno pridobitoto imushtestvo
vs
BP et
(talba għal deċiżjoni preliminari, imressqa mis-Sofiyski gradski sad)
Sentenza tal-Qorti tal-Ġustizzja (It-Tielet Awla) tad‑19 ta’ Marzu 2020
“Rinviju għal deċiżjoni preliminari – Kooperazzjoni ġudizzjarja f’materji kriminali – Proċedura ta’ konfiska tal-assi miksuba illegalment fl-assenza ta’ kundanna kriminali – Direttiva 2014/42/UE – Kamp ta’ applikazzjoni – Deċiżjoni Kwadru 2005/212/ĠAI”
Kooperazzjoni ġudizzjarja f’materji kriminali – Iffriżar u konfiska tal-mezzi strumentali u tar-rikavat tar-reat fl-Unjoni Ewropea – Direttiva 2014/42 – Kamp ta’ applikazzjoni – Att ta’ miżapproprjazzjoni ta’ fondi li ma jikkostitwixxix ksur kopert mill-istrumenti ġuridiċi elenkati b’mod eżawrjenti fl-imsemmija Direttiva – Esklużjoni
(Direttiva tal-Parlament Ewropew u tal-Kunsill 2014/42, Artikolu 3)
(ara l-punti 47, 48)
Kooperazzjoni ġudizzjarja f’materji kriminali – Deċiżjoni Kwadru dwar il-konfiska ta’ rikavati, mezzi strumentali u proprjetà konnessi mal-kriminalità – Kamp ta’ applikazzjoni – Deċiżjoni ġudizzjarja adottata fil-kuntest ta’ proċedura ta’ konfiska ċivili – Esklużjoni – Leġiżlazzjoni nazzojnali li tipprevedi, mingħajr kundanna kriminali, il-konfiska ta’ assi miksuba illegalment – Ammissibbiltà
(Artikolu 31(1)(c) TUE; Deċiżjoni Kwadru tal-Kunsill 2005/212)
(ara l-punti 53-57, 60-62 u d-dispożittiv)
Sunt
Fis-sentenza “Agro In 2001” (C‑234/18), mogħtija fid‑19 ta’ Marzu 2020, il-Qorti tal-Ġustizzja ddeċidiet li d-Deċiżjoni Kwadru 2005/212, dwar il-konfiska ta’ rikavati, mezzi strumentali u proprjetà konnessi mal-kriminalità, (
1
) ma tipprekludix leġiżlazzjoni ta’ Stat Membru li tipprevedi li l-konfiska ta’ assi miksuba illegalment tiġi ordnata minn qorti nazzjonali fi tmiem proċedura li la hija suġġetta għall-konstatazzjoni ta’ ksur kriminali u lanqas, a fortiori, għall-kundanna tal-awturi preżunti ta’ tali ksur.
Din is-sentenza tidħol fil-kuntest ta’ tilwima bejn il-Kummissjoni għall-Ġlieda kontra l-Korruzzjoni u l-Konfiska tal-Assi Miksuba Illegalment, il-Bulgarija (iktar ’il quddiem il-“Kummissjoni Inkarigata mill-Konfiska tal-Assi”) u BP, persuna privata, flimkien ma’ numru ta’ persuni fiżiċi u ġuridiċi li għandhom rabta ma’ BP jew li huma kkontrollati minn BP, li tirrigwarda talba ta’ konfiska ta’ assi miksuba b’mod illegali minn BP u minn dawn il-persuni. Tressqu proċeduri kriminali kontra BP fil-kapaċità tiegħu bħala president tal-kunsill ta’ sorveljanza ta’ bank Bulgaru talli konxjament inkoraġġixxa lil persuni oħra jimmiżapproprjaw fondi ta’ dan il-bank bejn l-2011 u l-2014. Fil-mument tar-rinviju għal deċiżjoni preliminari, dawn il-proċeduri madankollu ma kienu taw lok għal ebda kundanna definittiva. Fi tmiem inkjesta li kienet tinvolvi b’mod partikolari lil BP, li minnha rriżulta li dan tal-aħħar kien kiseb assi billi ffinanzjahom permezz ta’ mezzi illegali, il-Kummissjoni Inkarigata mill-Konfiska tal-Assi ressqet proċedura ċivili quddiem il-qorti tar-rinviju, b’mod partikolari bl-għan li tiġi ordnata l-konfiska tal-assi ta’ BP u tal-membri tal-familja tiegħu. Issa, skont BP u l-persuni l-oħra kkonċernati, konfiska ta’ beni tista’ sseħħ biss fuq il-bażi ta’ kundanna definittiva ta’ natura kriminali.
Il-Qorti tal-Ġustizzja ċaħdet din il-linja ta’ raġunament fis-sentenza tagħha. Sabiex tasal għall-konklużjoni tagħha, il-Qorti tal-Ġustizzja indikat li, fid-dawl, b’mod partikolari, tal-għanijiet u tal-formulazzjoni tad-dispożizzjonijiet tad-Deċiżjoni Kwadru 2005/212, hemm lok li din id-Deċiżjoni Kwadru tiġi kkunsidrata bħala att intiż li jobbliga lill-Istati Membri jistabbilixxu regoli minimi komuni ta’ konfiska tal-mezzi strumentali u rikavat b’rabta ma’ ksur kriminali, bil-għan li jiġi ffaċilitat ir-rikonoxximent reċiproku tad-deċiżjonijiet ġudizzjarji ta’ konfiska adottati fil-kuntest ta’ proċeduri kriminali. Konsegwentement, il-Qorti tal-Ġustizzja ddeċidiet li din id-Deċiżjoni Kwadru 2005/212 ma tirregolax il-konfiska ta’ mezzi strumentali u ta’ rikavat provenjenti minn attivitajiet illegali ordnata minn deċiżjoni ta’ Stat Membru fil-kuntest ta’ proċeduri li ma jkunux ibbażati fuq il-konstatazzjoni ta’ ksur jew ta’ numru ta’ ksur kriminali. Billi qieset li d-deċiżjoni li l-qorti tar-rinviju hija mitluba tadotta fil-kawża prinċipali ma tidħolx fil-kuntest ta’ proċeduri li jkunu bbażati fuq ksur kriminali jew numru ta’ ksur kriminali, iżda fil-kuntest ta’ proċedura ta’ natura ċivili li tirrigwarda assi li dwarhom huwa allegat li dawn ġew miksuba illegalment u mmexxija indipendentement minn tali proċeduri kriminali, il-Qorti tal-Ġustizzja indikat li din id-deċiżjoni ma taqax taħt il-kamp ta’ applikazzjoni tad-Deċiżjoni Kwadru 2005/212.
(
1
)	Deċiżjoni Kwadru tal-Kunsill 2005/212/ĠAI tal‑24 ta’ Frar 2005 dwar il-konfiska ta’ rikavati, mezzi strumentali u proprjetà konnessi mal-kriminalità (ĠU 2006, L 159M, p. 223).